เทศกาลล่าเงินจ่ายพิเศษ1%ล่อใจคนฝาก
จ่ายดอกเบี้ยพิเศษดูดเงินฝากกันสนั่น
12 มิ.ย. 2555

จ่ายดอกเบี้ยพิเศษดูดเงินฝากกันสนั่น
น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ ด้านผลิตภัณฑ์เพื่อรายย่อย ธนาคารซีไอเอ็มบี ไทย กล่าวว่า ธนาคารออกโปรโมชันเงินฝากพิเศษ CIMB Preferred Welcome Campaign เพื่อต้อนรับสมาชิกลูกค้าบุคคลธนกิจรายใหม่ ที่นำเงินมาฝากตั้งแต่ 3 ล้านบาทขึ้นไป แต่ไม่เกิน 5 ล้านบาท โดยหากเลือกเปิดบัญชีเงินฝากประจำ 3 เดือน 4 เดือน 5 เดือน หรือ 6 เดือน จะได้รับอัตราดอกเบี้ยพิเศษเพิ่มอีก 1% จากอัตราดอกเบี้ยปกติ 
ปัจจุบันบัญชีเงินฝากประจำ 3 เดือน ฝากประจำ 4 เดือน และฝากประจำ 5 เดือน อัตราดอกเบี้ยอยู่ที่ 2.25% ดังนั้นลูกค้าที่เข้าร่วมโครงการจะได้รับเพิ่มเป็น 3.25% เงินฝากประจำ 6 เดือน ปัจจุบันดอกเบี้ยอยู่ที่ 2.6% ลูกค้าที่เข้าร่วมโครงการ จะได้รับเพิ่มเป็น 3.6% 
ธนาคารคาดว่าจะมีฐานลูกค้าบุคคลธนกิจเพิ่มอีก 1,000 รายจากที่มีอยู่ 1 หมื่นราย 
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารได้ออกข้อเสนอใหม่ล่าสุดกับบัญชีเงินฝาก ระยะเวลา 11 เดือน อัตราดอกเบี้ย 3% เปิดบัญชีขั้นต่ำ 2 แสนบาท เริ่มตั้งแต่วันที่ 12 มิ.ย.–12 ก.ค.นี้